
Vohdensaaren kylän pruuttahuone eli paloruiskuhuone rakennettiin vuonna 1907 kylän keskustaan Vuolan tilan maalle nykyisten Meriluodon- ja Vähäluodontien väliin. 25.3.1909 pidettiin Vohdensaaren koululla arpajaiset paloruiskun hankkimiseksi kylään. Pruuttahuoneen avainta pidettiin Vestilän talossa, josta se tarpeen tullen noudettiin.

Varsinaisia suuria tulipaloja Vohdensaaren kylässä ei 1900-luvulla ole ollut kovinkaan montaa. Nykyisen Mäenrinteen talon kohdalla ollut aikaisempi talo on palanut jo ennen sotia ja Toivosen leipomo Hiulla paloi vuonna 1953. Lisäksi 1940-luvulla on palanut Aarnion navetta ja Toivosen leipomon sauna. Enemmän kuin isoissa tulipaloissa paloruiskulla oli usein käyttöä ruohikkopalojen sammuttamisessa. Kuivalla säällä paloruiskulla myös ruiskutettiin pärekatot, ennen kuin talon leivinuunia alettiin lämmittää.

Kun pärekatot kylästä hävisivät ja kylään saatiin kunnon tie, jota pitkin paloautot palon sattuessa pääsivät kaupungista nopeasti kylään, ei vanhaa paloruiskua enää tarvittu. Pruuttahuone rappeutui käyttämättöminä, kunnes palokunta sen poltti 1990-luvun alussa. 

